22ธ.ค.ลงนามพัฒนาระบบรางรถไฟ‘ไทย-จีน’
ไทย-จีน เตรียมเซ็นเอ็มโอยูรถไฟความเร็วสูง &#8220;กรุงเทพฯเชียงใหม่&#8221; และ &#8220;ไทยลาวอาเซียน&#8221;
20 ธ.ค. 2554

ไทย-จีน เตรียมเซ็นเอ็มโอยูรถไฟความเร็วสูง “กรุงเทพฯเชียงใหม่” และ “ไทยลาวอาเซียน” 
นางฐิติมา ฉายแสง โฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) วันที่ 19 ธ.ค.นี้ มีมติเห็นชอบการลงนามร่างบันทึกความเข้าใจว่าด้วยความร่วมมือในสาขาการพัฒนาที่ยั่งยืนในประเทศไทย ระหว่างรัฐบาลไทยและรัฐบาลจีน โดยร่างบันทึกความเข้าใจ (เอ็มโอยู) ฉบับนี้ ระบุความร่วมมือการพัฒนารถไฟความเร็วสูงไทยจีน เป็นหลัก
ข้อตกลงในการลงนามเอ็มโอยูฉบับนี้ เป็นความร่วมมือการก่อสร้างรถไฟความเร็วสูงเส้นทางกรุงเทพฯเชียงใหม่ และการพัฒนาระบบรางต่างๆ ที่เชื่อมโยงระหว่างไทยลาว และประเทศในกลุ่มอาเซียนอื่นๆ โดยรัฐบาลจีนพร้อมให้การสนับสนุนทางการเงินและความร่วมมือแบบรัฐต่อรัฐ เช่น การให้กู้ยืมในรูปตัวเงินหรือรูปแบบอื่นๆ ซึ่งการจัดทำความตกลงจะแยกต่างหากออกไป โดยมีการลงทุนนับแสนล้านบาท
เอ็มโอยูฉบับนี้ ระบุถึงความร่วมมือไทย จีน ในการพัฒนาด้านการศึกษาและทรัพยากรบุคคล โดยเฉพาะในเขตชนบท ส่งเสริมการเข้าถึงข้อมูล การเข้าถึงเทคโนโลยีการสื่อสารและอุปกรณ์เพื่อการศึกษาที่ทันสมัย เช่น คอมพิวเตอร์แบบแท็บเล็ต การพัฒนาระบบการจัดการน้ำครบวงจร การพัฒนาพลังงานทดแทน
ทั้งนี้ นายสุรพงษ์ โตวิจักษณ์ชัยกุล รมว.ต่างประเทศ จะเป็นผู้ร่วมลงนามเอ็มโอยูกับผู้แทนของรัฐบาลจีน โดย น.ส.ยิ่งลักษณ์ ชินวัตร นายกรัฐมนตรี และนายสีจิ้นผิง รองประธานาธิบดีจีน ร่วมเป็นสักขีพยานในวันที่ 22 ธ.ค.นี้